การประกอบธุรกิจของแต่ละสายผลิตภัณฑ์

ลักษณะผลิตภัณฑ์หรือบริการ

บริการซื้อสิทธิเรียกร้อง (Factoring)

  บริการซื้อสิทธิเรียกร้อง หรือ แฟคตอริ่ง คือ การให้บริการทางการเงินแก่ผู้ขายสินค้าหรือบริการ
  โดยผู้ขายสินค้านำลูกหนี้การค้าที่ยังไม่ครบกำหนดชำระเงินไปแลกเปลี่ยนเป็นเงินสดทันที
  เพื่อใช้หมุนเวียนในกิจการของตน
  โดยการโอนสิทธิการรับเงินในหนี้การค้าที่รอเรียกเก็บและโอนสิทธิในความเป็นเจ้าหนี้ให้กับบริษัทแฟคตอริ่ง
  พร้อมทั้งส่งมอบเอกสารหนี้การค้าต่างๆ เช่น ใบกำกับสินค้า ใบรับวางบิล ใบเสร็จรับเงิน
  เป็นต้น

  แฟคตอริ่งในประเทศนับเป็นธุรกิจหลักของบริษัท โดยในปี 2551 บริษัทมีรายได้ร้อยละ 29.34
  ของรายได้จากการให้บริการ แฟคตอริ่งเป็นการซื้อสิทธิเรียกร้องในหนี้การค้า
  โดยลูกค้าสามารถนำเอกสารสำคัญทางการค้าและโอนสิทธิการรับเงินที่เกิดจากหนี้ดังกล่าวให้แก่บริษัท
  โดยที่ลูกค้าจะได้รับเป็นเงินสดล่วงหน้าเพื่อใช้หมุนเวียนก่อน
  ขณะที่บริษัทจะเป็นผู้นำเอกสารดังกล่าวไปจัดเก็บเมื่อหนี้ถึงกำหนดชำระ

  รายได้จากธุรกิจแฟคตอริ่งประกอบด้วย 2 ส่วน คือ (1) ค่าโอนสิทธิเรียกร้องหรือดอกเบี้ย และ
  (2) ค่าธรรมเนียมในการจัดเก็บหนี้จากลูกหนี้ของลูกค้า
  การซื้อสิทธิเรียกร้องในหนี้การค้าของบริษัทเป็นแบบไล่เบี้ย – แจ้งโอน (With recourse –
  Notification) ซึ่งสามารถเรียกบังคับชำระหนี้ได้ทั้งจากลูกค้าและลูกหนี้
  อายุเฉลี่ยของลูกหนี้แฟคตอริ่งประมาณ 60 วัน

  ลูกหนี้ของลูกค้าที่โอนสิทธิเรียกร้องให้บริษัท ประกอบด้วย

1.  ลูกหนี้ที่เป็นหน่วยงานราชการ รัฐวิสาหกิจ อันเกิดจากการทำสัญญาจัดซื้อ/จัดจ้าง
    หรือรับจ้างทำของที่หน่วยงานดังกล่าวทำกับลูกค้าของบริษัท
    ยอดรับซื้อลูกหนี้หน่วยงานราชการและรัฐวิสาหกิจ คิดเป็นสัดส่วนประมาณร้อยละ 37.74
    ของยอดรับซื้อทั้งหมด

2.  ลูกหนี้เอกชน ได้แก่ หนี้ประเภท อุตสาหกรรม พาณิชยกรรม และบริการ
    อันเกิดจากการซื้อมาขายไปของลูกค้าและลูกหนี้
    เป็นการประกอบธุรกิจปกติยอดรับซื้อลูกหนี้เอกชน คิดเป็นสัดส่วนประมาณร้อยละ 62.26
    ของยอดรับซื้อทั้งหมด

  เอกสารการค้าที่บริษัทรับซื้อ ประกอบด้วย ใบส่งงาน ใบส่งสินค้า ใบตรวจรับ ใบวางบิล
  ใบรับวางบิล ใบแจ้งหนี้ เช็คการค้า ตั๋วสัญญาใช้เงิน และตั๋วสัญญาใช้เงินที่ธนาคารอาวัล
  ซึ่งบริษัทจะกำหนดสัดส่วนในการรับซื้อสำหรับเอกสารแต่ละประเภทต่างกัน
  ทั้งนี้ขึ้นอยู่กับระดับความสามารถเรียกบังคับชำระหนี้ได้ของเอกสาร

บริการให้เช่าสินทรัพย์ทางการเงิน (Leasing)

  เป็นบริการให้เช่าสินทรัพย์ทางการเงิน (Financial Lease)
  ซึ่งถือเป็นเครื่องมือการเงินที่สนับสนุนการจัดหาและให้เช่าทรัพย์สินประเภทเครื่องจักร อุปกรณ์
  และรถยนต์ โดยผู้เช่าจะเป็นผู้จัดหาทรัพย์สินที่เช่าและแจ้งผู้ให้เช่าเป็นผู้จัดซื้อ
  ระยะเวลาเช่าประมาณ 3-5 ปี โดยผ่อนชำระค่าเช่าเป็นงวด
  บริษัทจะให้วงเงินลิสซิ่งประมาณร้อยละ 80 ของมูลค่าทรัพย์สิน

  การทำลิสซิ่งจะเกิดประโยชน์ต่อผู้เช่า คือ
  ผู้เช่าไม่ต้องใช้เงินจำนวนมากเพื่อซื้อเครื่องจักรในคราวเดียว
  และค่าเช่าดังกล่าวสามารถนำไปตัดเป็นค่าใช้จ่ายได้
  รวมทั้งผู้เช่าสามารถซื้อเครื่องจักรที่เช่าเป็นทรัพย์สินของตนได้

  ทั้งนี้ ยอดหนี้คงค้าง ณ 31 ธันวาคม 2551 สามารถแบ่งเป็นประเภททรัพย์สินได้ดังนี้

  ------------------------------------------ ----------------------------
  ประเภททรัพย์สิน                               สัดส่วน (%)

  รถยนต์                                      41.22

  เครื่องมือเครื่องจักรอุตสาหกรรม                   27.84

  เครื่องคอมพิวเตอร์                             5.52

  ชิ้นส่วนรถยนต์                                 3.81

  เครื่องฉีดพลาสติก                              1.66

  ยา และเวชภัณฑ์                               0.27

  อื่น ๆ                                       19.69

  รวม                                        100.00
  ------------------------------------------ ----------------------------

บริการสินเชื่อเงินให้กู้ยืม

  บริการสินเชื่อเงินให้กู้ยืมของบริษัทจะเป็นการให้บริการวงเงินหมุนเวียนล่วงหน้า
  (Pre-financing) ซึ่งเป็นบริการเงินกู้ระยะสั้นประมาณ 3 เดือน
  เพื่อให้ลูกค้านำเงินไปทำงานเบื้องต้นตามสัญญาจ้าง หรือสัญญาซื้อ-ขายที่ลงนามในสัญญาแล้ว
  และโอนสิทธิทั้งสัญญาให้บริษัท
  ลูกค้าจะได้รับเงินทุนระยะสั้นไปทำงานก่อนเพื่อส่งมอบงานได้ทันตามเวลา
  โดยบริษัทกำหนดวงเงินที่จะให้ตามความเหมาะสมของงานแต่ละโครงการ

บริการสินเชื่อบุคคล 

  บริการสินเชื่อบุคคลเป็นบริการที่เริ่มมีขึ้นตั้งแต่เดือนมิถุนายน 2548
  เป็นการให้สินเชื่อแก่พนักงานของบริษัททั่วไปที่หน่วยงานมีความมั่นคง
  เป็นเงินกู้มีระยะเวลาประมาณ 1 – 5 ปี ทั้งนี้
  บริษัทจะกำหนดวงเงินสินเชื่อและอัตราค่าธรรมเนียมภายใต้เงื่อนไขที่กำหนดโดยธนาคารแห่งประเทศไทย

บริการเสริมอื่นๆ 

  เป็นบริการเสริมต่างๆ
  ที่บริษัทจัดให้กับลูกค้าเพื่อให้ลูกค้าสามารถใช้บริการทางการเงินกับบริษัทได้อย่างครบวงจร
  โดยรายได้ที่ได้รับจะเป็นค่าธรรมเนียม บริการเหล่านี้ ประกอบด้วย

(1) บริการหนังสือค้ำประกัน : เป็นบริการสนับสนุนวงเงินค้ำประกันในการยื่นซองประมูลงาน
    การปฏิบัติงานตามสัญญา การเบิกเงินล่วงหน้า และการจัดหาสินค้า
    เป็นบริการเสริมการประมูลงาน หรือรับจ้างทำของกับหน่วยงานราชการ รัฐวิสาหกิจ
    และบริษัทเอกชน ด้วยการจัดหาหนังสือค้ำประกันจากธนาคารหรือของบริษัทเอง

(2) บริการหนังสือรับรองการสนับสนุนวงเงิน :
    บริษัทสามารถออกหนังสือรับรองจะสนับสนุนการเงินแก่ผู้เข้าประมูลให้สามารถดำเนินงานตามโครงการที่ประกวดราคาได้จนแล้วเสร็จ

(3) บริการสินเชื่อสินค้าคงคลัง :
    เป็นการให้กู้ยืมเงินโดยให้ลูกค้านำวัตถุดิบที่เตรียมเพื่อการผลิตและ/หรือสินค้าสำเร็จรูปที่รอการส่งมอบ
    (ซึ่งถือเป็นสินค้าคงคลัง) เป็นหลักประกันในการกู้ยืมเงิน
    โดยบริษัทจะให้วงเงินกู้ตามสภาพของสินค้าที่นำมาเป็นหลักประกันว่ามีความเสี่ยงมากน้อยเพียงไร
    ลูกค้าจะต้องนำสินค้าหลักประกันมาเก็บรักษาไว้ในสถานที่ที่บริษัทกำหนด
    และบริษัทสามารถเข้าไปตรวจสอบคุณภาพได้อย่างสม่ำเสมอ

(4) บริการจัดหา L/C และรับซื้อ L/C : เป็นบริการในการจัดหา L/C
    เพื่อสั่งซื้อสินค้าประเภทวัตถุดิบหรือสินค้าสำเร็จรูป ตามสัญญาซื้อขาย
    หรือรับจ้างทำของจากต่างประเทศ และการนำ L/C มาโอนสิทธิและขายสิทธิแลกเป็นเงินสด
    เพื่อนำไปหมุนเวียนต่อไป

การตลาดและภาวะการแข่งขัน

กลยุทธการแข่งขัน

(1) เน้นการสร้างและ/หรือรักษาความสัมพันธ์ที่ดีต่อลูกค้า ทั้งกลุ่มลูกค้าเดิมและลูกค้าใหม่
    และให้บริการลูกค้าด้วยหลัก 5 ประการ รวดเร็ว ถูกต้อง แม่นยำ แข่งขัน และพัฒนา

(2) ให้คำแนะนำหรือคำปรึกษาเกี่ยวกับประเภทของการให้บริการที่เหมาะสม
    ตลอดจนข้อมูลและข่าวสารต่างๆ ที่เพียงพอ เพื่อให้ลูกค้าประกอบการตัดสินใจ

(3) ติดตามความต้องการของลูกค้าอย่างใกล้ชิดและสม่ำเสมอ
    เพื่อเสนอบริการสินเชื่อที่เหมาะสมกับลูกค้า

(4) พัฒนาหรือเพิ่มประสิทธิภาพของบุคลากรให้มีความรู้ความสามารถ
    และทันต่อการเปลี่ยนแปลงภายในอุตสาหกรรม

นโยบายด้านราคา

  รายได้หลักของบริษัทในทุกประเภทธุรกิจมาจากอัตราดอกเบี้ย
  ซึ่งบริษัทจะกำหนดตามภาวะเศรษฐกิจ อัตราดอกเบี้ยในตลาด
  และฐานะทางการเงินของลูกค้าและ/หรือลูกหนี้
  ขณะที่ค่าธรรมเนียมบริการจะคิดเป็นค่าบริการต่อครั้งในการจัดเก็บเงินจากลูกหนี้
  ซึ่งขึ้นอยู่กับระยะทางในการจัดเก็บ หรือ วิธีการรับชำระเงินจากลูกหนี้
  ยกเว้นดอกเบี้ยและค่าธรรมเนียมในการให้บริการสินเชื่อบุคคล
  บริษัทกำหนดตามหลักเกณฑ์ของธนาคารแห่งประเทศไทย

ลักษณะลูกค้าและกลุ่มลูกค้าเป้าหมาย

  บริษัทมีนโยบายในการสนับสนุนลูกค้าที่เป็นกิจการขนาดเล็กและขนาดกลาง
  ที่มีข้อจำกัดทางด้านการเงิน ซึ่งอยู่ในกลุ่มธุรกิจต่างๆ เช่นธุรกิจก่อสร้าง
  ธุรกิจอุตสาหกรรม/เกษตรกรรม ธุรกิจวัสดุอุปกรณ์สำนักงาน ธุรกิจวัสดุก่อสร้าง และอื่นๆ
  โดยเน้นการให้บริการแฟคตอริ่ง ลิสซิ่ง และบริการทางการเงินอื่น ๆ
  ที่เป็นการเสริมสภาพคล่องทางการเงินและการดำเนินธุรกิจให้แก่ลูกค้ามากขึ้น

  ในด้านสินเชื่อบุคคล
  บริษัทจะเน้นกลุ่มลูกค้าเป้าหมายเป็นพนักงานประจำของหน่วยงานที่บริษัทคัดเลือก
  ซึ่งอาจจะเป็นหน่วยงานที่ใช้บริการทางการเงินอยู่กับบริษัท หรือหน่วยงานอื่น ๆ
  ที่ผ่านการวิเคราะห์ข้อมูลเบื้องต้นจากบริษัทแล้ว เป็นต้น

การจำหน่ายและช่องทางการจำหน่าย

  บริษัทเน้นการเสนอบริการต่อลูกค้าโดยตรง
  โดยรวบรวมรายชื่อลูกค้าเป้าหมายจากอุตสาหกรรมจังหวัด หอการค้าจังหวัด
  และสมาคมธุรกิจต่างๆ เป็นต้น การเข้าถึงลูกค้าดังกล่าวทำให้ทราบถึงความต้องการของลูกค้า
  ตลอดจนสามารถอธิบายให้ลูกค้าเข้าใจและเห็นถึงประโยชน์จากการใช้วงเงินแฟคตอริ่ง
  และยังถือเป็นการสร้างความสัมพันธ์ที่ดีกับลูกค้า
  นอกจากนี้ลูกค้าหรือลูกหนี้เดิมอาจเป็นผู้แนะนำลูกค้ารายใหม่ให้แก่บริษัท

สภาพการแข่งขันภายในอุตสาหกรรม

  ในปี 2551 ผลกระทบจากภาวะเศรษฐกิจที่ตกต่ำของประเทศอื่น ๆ ทั่วโลก
  ความผันผวนของราคาน้ำมัน ตลอดจนปัจจัยความไม่แน่นอนทางการเมืองในประเทศ
  ทำให้กระทบต่อการลงทุน การส่งออก และการประกอบธุรกิจของผู้ประกอบการ
  ภาวะเศรษฐกิจในประเทศซบเซา สถาบันการเงินต่าง ๆ
  ต่างเพิ่มความเข้มงวดในการให้สินเชื่อมากขึ้น หรือเรียกหลักประกันเพิ่มขึ้นเพื่อลดความเสี่ยง
  ทำให้ผู้ประกอบการหาแหล่งเงินกู้ทั้งในและต่างประเทศได้ยากขึ้น
  โดยถึงแม้ว่าธุรกรรมด้านแฟคตอริ่งจะมีบทบาทในการช่วยเพิ่มสภาพคล่องให้แก่ธุรกิจ SME
  และเป็นแรงผลักดันให้ธุรกิจเดินต่อไปได้ แต่สภาวะเศรษฐกิจเช่นนี้
  ก็ทำให้ธุรกิจแฟคตอริ่งต้องประสบกับความเสี่ยงในการจัดเก็บหนี้ไม่ได้ตามกำหนด
  และต้องเพิ่มความระมัดระวังในการคัดเลือกคุณภาพลูกค้าลูกหนี้มากขึ้น
  ทำให้ตลาดรวมของธุรกิจแฟคตอริ่งไม่สามารถขยายตัวได้ตามเป้า

  สำหรับบริษัท เนื่องจากบริษัทประสบภาวะขาดทุนเกินทุน ทำให้มีเงินทุนจำกัดในการให้สินเชื่อ
  ดังนั้น บริษัทจึงต้องพยายามป้องกันความเสี่ยง และคัดเลือกลูกค้าอย่างระมัดระวังมากขึ้น
  และเน้นการเข้าถึงลูกค้า เพื่อให้ตามทันสถานการณ์ของลูกค้า
  สามารถรักษาและสร้างความสัมพันธ์ที่ดีต่อลูกค้าได้ สำหรับธุรกิจสินเชื่อบุคคล ในปีที่ผ่านมา
  บริษัทชะลอการให้บริการด้านสินเชื่อส่วนบุคคล
  เพิ่มความเข้มงวดในการตรวจสอบและอนุมัติสินเชื่อรายใหม่
  และเน้นกลุ่มลูกค้าในบริษัทเป้าหมายเท่านั้น ในด้านการจัดหาแหล่งเงินทุน
  บริษัทมีนโยบายในการจัดหาแหล่งเงินทุนเพิ่มเติมจากสถาบันการเงินในหรือต่างประเทศ
  โดยมีลูกหนี้เป็นหลักประกัน
  โดยเงินทุนดังกล่าวจะต้องมีต้นทุนทางการเงินที่ยังคงทำให้บริษัทสามารถแข่งขันในตลาดได้

  ในด้านคู่แข่งขันของบริษัทในธุรกิจแฟคตอริ่งนั้น ยังคงเป็นคู่แข่งขันรายเดิม ๆ
  ที่มีกลุ่มลูกค้าเป้าหมายแตกต่างกัน และมีต้นทุนที่ต่างกัน ไม่น่าจะมีผู้ให้บริการรายใหม่ ๆ
  เนื่องจากธุรกิจแฟคตอริ่ง
  เป็นธุรกิจที่ต้องใช้ประสบการณ์ในการวิเคราะห์สินเชื่อที่ไม่เหมือนกันธนาคารหรือสถาบันการเงินอื่น
  ๆ

  การพิจารณาการรับซื้อหนี้การค้าในปี 2551
  บริษัทเน้นการให้การสนับสนุนลูกค้าที่มีลูกหนี้เป็นหน่วยงานราชการ รัฐวิสาหกิจ
  หรือลูกหนี้เอกชนรายใหญ่ที่สามารถแจ้งโอนสิทธิได้ ซึ่งเป็นกลุ่มที่บริษัทมีความชำนาญเป็นพิเศษ
  โดยเน้นการกระจายลูกค้าไปในหลาย ๆ ธุรกิจ
  เพื่อป้องกันการกระจุกตัวอยู่ในอุตสาหกรรมประเภทใดประเภทหนึ่งมากเกินไป
  การพิจารณาคุณภาพของลูกหนี้ บริษัทจะพิจารณาจากสภาพคล่อง ผลประกอบการ
  และแนวโน้มการทำธุรกิจของลูกหนี้แต่ละรายเพื่อป้องกันความเสี่ยงที่อาจจะเกิดขึ้น นอกจากนี้
  บริษัทยังมีบริการที่หลากหลายเพื่อช่วยอำนวยความสะดวกและแก้ปัญหาสภาพคล่องของลูกค้าได้ตรงตามความต้องการ
  ทำให้ลูกค้าได้เงินทุนไปหมุนเวียนในกิจการและธุรกิจสามารถยืนหยัดต่อไปได้ในระยะยาว

  สำหรับแนวโน้มธุรกิจในปี 2552 เนื่องจากสภาวะเศรษฐกิจยังคงซบเซาอย่างต่อเนื่อง ดังนั้น
  ผู้ประกอบการจึงมีความเสี่ยงในด้านสินเชื่อมากขึ้น สถาบันการเงินยังคงเข้มงวดในการให้สินเชื่อ
  ทำให้มีโอกาสที่ผู้ประกอบการจะหันมาใช้บริการสินเชื่อแฟคตอริ่งเพื่อนำเงินไปหมุนเวียนในธุรกิจมากขึ้น
  ในทางตรงกันข้าม
  ธุรกิจแฟคตอริ่งเองก็อาจจะมีความเสี่ยงจากการที่ลูกค้า/ลูกหนี้ได้รับผลกระทบจากวิกฤตเศรษฐกิจ
  ทำให้เกิดปัญหาด้านการชำระเงิน โดยเฉพาะในกลุ่มธุรกิจสินค้าฟุ่มเฟือย และสินค้าส่งออก
  เป็นต้น ดังนั้น การให้สินเชื่อในปี 2552 นี้
  บริษัทจึงมีนโยบายให้ความสำคัญกับการบริหารจัดการความเสี่ยง
  เน้นฐานลูกค้าเดิมซึ่งเป็นกลุ่มที่มีประวัติการเป็นลูกค้าที่ดี
  และขยายสินเชื่อในกลุ่มลูกค้าที่มีลูกหนี้ที่มีศักยภาพ โดยพิจารณาลูกค้าลูกหนี้เป็นราย ๆ
  เพื่อลดปัญหาเรื่องหนี้เสียที่อาจจะเกิดขึ้น โดยบริษัทมีนโยบายในแต่ละประเภทธุรกิจดังนี้

-   ธุรกิจแฟคตอริ่ง บริษัทจะเน้นกลุ่มลูกหนี้เอกชนรายใหญ่
    ลูกหนี้ราชการหรือรัฐวิสากิจที่มีการโอนสิทธิชัดเจน
    ให้ความสำคัญกับการบริหารความเสี่ยงในการปล่อยสินเชื่อ
    การคัดเลือกลูกค้าลูกหนี้ที่หลากหลายมากขึ้น การติดตามลูกค้าอย่างใกล้ชิด
    เพื่อรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม

-   ธุรกิจลิสซิ่ง
    บริษัทมีนโยบายที่จะขยายการให้บริการสินเชื่อลิสซิ่งเฉพาะเครื่องมือเครื่องจักรที่มีตลาดรองรับเท่านั้น
    เช่น รถยนต์ และเครื่องมือแพทย์ เป็นต้น

-   ธุรกิจสินเชื่อบุคคล
    บริษัทขยายการให้สินเชื่อประเภทนี้เฉพาะกลุ่มลูกค้าในหน่วยงานที่ได้รับการพิจารณาเท่านั้น
    การให้สินเชื่อจะพิจารณาจากรายได้ และการจัดทำ Credit Scoring ของผู้กู้แต่ละราย
    ภายใต้กฎเกณฑ์ของธนาคารแห่งประเทศไทย

-   ธุรกิจสินเชื่อสินค้าคงคลัง บริษัทยังคงมีนโยบายที่จะชะลอการให้สินเชื่อประเภทนี้ต่อไปอีก
    เนื่องจากความต้องการของบริการดังกล่าวจากภาคธุรกิจยังมีอยู่น้อย

-   ธุรกิจสินเชื่อเงินให้กู้ยืม บริษัทจะขยายการให้สินเชื่อประเภทนี้มากขึ้น
    โดยเฉพาะการให้บริการสินเชื่อวงเงินหมุนเวียนล่วงหน้า
    เพื่อรองรับความจำเป็นในการใช้เงินทุนล่วงหน้าในการขยายงานของธุรกิจ
    การโอนสิทธิในการรับเงิน และ/หรือเมื่อมีการส่งมอบงานแล้ว
    ให้ทำธุรกิจแฟคตอริ่งกับบริษัทต่อไป อย่างไรก็ตาม บริษัทจะพิจารณาศักยภาพของลูกค้า ลูกหนี้
    และความเชื่อมโยงกับการให้บริการสินเชื่ออื่น ๆ ประกอบการอนุมัติวงเงิน

แหล่งที่มาของเงินทุนและการให้กู้ยืม

แหล่งที่มาของเงินทุน

  ณ วันที่ 31 ธันวาคม 2551 แหล่งเงินทุนของบริษัท จำแนกได้ดังนี้

(1) ส่วนของผู้ถือหุ้น ประกอบด้วย

  หุ้นสามัญที่ออกและเรียกชำระแล้ว 591.38 ล้านบาท

  ใบสำคัญแสดงสิทธิ 49.58 ล้านบาท

  ขาดทุนสะสม (618.22) ล้านบาท

  รวมส่วนของผู้ถือหุ้น 22.74 ล้านบาท

(2) เงินกู้ยืม

  ณ 31 ธันวาคม 2551
  บริษัทใช้เงินกู้ยืมระยะสั้นจากสถาบันการเงินเป็นเงินทุนหมุนเวียนเพื่อใช้ในการประกอบกิจการ
  โดยเงินกู้ยืมดังกล่าวได้แก่ เงินเบิกเกินบัญชี ตั๋วสัญญาใช้เงิน และตั๋วแลกเงิน เป็นต้น
  ซึ่งมีวงเงินรวมเท่ากับ 730 ล้านบาท

การให้กู้ยืม

(1) ขั้นตอนการให้บริการแฟคตอริ่งโดยสังเขป

1.  ฝ่ายสินเชื่อและการตลาดตรวจสอบฐานะลูกหนี้และลูกค้าตามเอกสารที่ได้รับ โดยการจัดทำ
    Credit Scoring เพื่อวิเคราะห์ลูกค้าและลูกหนี้ตามเกณฑ์ที่บริษัทกำหนด ได้แก่
    ความมั่นคงในกิจการ และความมั่นคงในฐานะการเงิน เป็นต้น
    และกำหนดวงเงินมาตรฐานลูกหนี้ และวงเงินลูกค้า
    ตลอดจนเงื่อนไขการใช้บริการตามความเหมาะสมของลูกค้าและลูกหนี้แต่ละราย

2.  ฝ่ายสินเชื่อและการตลาด จัดทำแบบคำขออนุมัติสินเชื่อ (Credit Application หรือ
    C.A.) แนบเอกสารประกอบ นำเสนอเพื่อขออนุมัติวงเงินจากคณะกรรมการสินเชื่อ
    หรือคณะกรรมการบริหาร แล้วแต่กรณี ทั้งนี้ การอนุมัติวงเงินแฟคตอริ่งของลูกค้าแต่ละราย
    พิจารณาจากคุณภาพลูกหนี้เป็นสำคัญ
    และให้ควบคุมวงเงินรวมของลูกหนี้ในแต่ละลูกค้าไม่ให้เกินวงเงินมาตรฐานลูกหนี้ที่ได้รับการอนุมัติ
    และจะต้องมีการทบทวนวงเงินมาตรฐานลูกหนี้ / ลูกค้า อย่างสม่ำเสมออย่างน้อยปีละ 1 ครั้ง
    ตามเกณฑ์ที่บริษัทกำหนด

3.  เมื่อได้รับการอนุมัติวงเงินแล้ว
    นำส่งข้อมูลที่เกี่ยวข้องเพื่อให้เจ้าหน้าที่ฝ่ายบริหารจัดพิมพ์นิติกรรมสัญญา
    ก่อนตรวจสอบและนัดลูกค้าลงนามสัญญาที่บริษัทหรือสำนักงานลูกค้า (หากมีการจดทะเบียนจำนำ
    หรือจำนองทรัพย์สินเป็นประกัน จะต้องเตรียมเอกสารให้ครบถ้วน
    และดำเนินการจดจำนำหรือจำนองให้เรียบร้อยก่อนใช้วงเงิน)

4.  เมื่อนิติกรรมสัญญาเรียบร้อย
    ฝ่ายสินเชื่อและการตลาดนำส่งต้นฉบับนิติกรรมสัญญาให้ฝ่ายพัฒนาสินเชื่อตรวจสอบและลงนามในใบ
    C.A. ก่อนนำส่งฝ่ายปฏิบัติการเพื่อตั้งวงเงินในระบบ ส่วนนิติกรรมสัญญาจัดเก็บเข้าห้องมั่นคง
    ทั้งนี้เมื่อมีการโอนสิทธิตรงจะต้องมีการบอกกล่าวการโอนสิทธิไปยังลูกหนี้ก่อนการรับซื้อทุกครั้งเพื่อให้รับทราบ

5.  เมื่อได้รับเอกสารที่จะรับซื้อจากลูกค้า ฝ่ายปฏิบัติการทำการตรวจสอบเงื่อนไขตามที่ได้รับอนุมัติ
    ก่อนรับซื้อหนี้และจ่ายเงินให้ลูกค้าตามขั้นตอนต่อไป

  หมายเหตุ : วงเงินมาตรฐานของลูกหนี้และลูกค้า บริษัทจะกำหนดตามเกรดของลูกหนี้และลูกค้า
  (พิจารณาจากการจัดทำ Credit Scoring) โดยให้วงเงินคิดเป็นสัดส่วนของผู้ถือหุ้น (Net
  Worth) และยอดขายของกิจการ ซึ่งกำหนดเป็นมาตรฐานตามแต่ละเกรด นอกจากนี้
  วงเงินมาตรฐานดังกล่าวขึ้นอยู่กับประเภทการโอนสิทธิของลูกหนี้นั้นๆ ด้วย

(2) หลักเกณฑ์การพิจารณาให้วงเงินลูกค้า

  บริการแฟคตอริ่งของบริษัทจะใช้หลักเกณฑ์การพิจารณาสินเชื่อระยะสั้นที่รวดเร็ว
  และมีความเสี่ยงน้อย
  โดยเน้นที่คุณภาพของเอกสารที่รับซื้อและพิจารณาความสามารถในการชำระหนี้ของลูกหนี้เป็นหลัก
  มุ่งเน้นให้บริการแก่ลูกค้าในธุรกิจอุตสาหกรรมการผลิต พาณิชยกรรม ขนาดเล็ก กลาง
  เพื่อส่งเสริมนโยบายการพัฒนาอุตสาหกรรมขนาดย่อม

วงเงินและระยะเวลารับซื้อจำแนกตามประเภทของบริการ

+----------------+-----+------+------+------+----+-----+------+-----+
| ประเภทบริการ    | วงเ |      |      |      | ระ |     |      |     |
|                | งินโ |      |      |      | ยะ |     |      |     |
|                | ดยเ |      |      |      | เว |     |      |     |
|                | ฉลี่ย |      |      |      | ลา |     |      |     |
|                | ต่อล |      |      |      |    |     |      |     |
|                | ูกค้า |      |      |      | (ว |     |      |     |
|                | 1   |      |      |      | ัน) |     |      |     |
|                | ราย |      |      |      |    |     |      |     |
|                |     |      |      |      |    |     |      |     |
|                | (ล  |      |      |      |    |     |      |     |
|                | ้านบ |      |      |      |    |     |      |     |
|                | าท) |      |      |      |    |     |      |     |
+----------------+-----+------+------+------+----+-----+------+-----+
|                | 2   | 2549 | 2550 | 2551 | 25 | 2   | 2550 | 2   |
|                | 548 |      |      |      | 48 | 549 |      | 551 |
+----------------+-----+------+------+------+----+-----+------+-----+
| แ              | 12  | 7.97 | 8.63 | 8.57 | 68 | 64  | 63   | 64  |
| ฟคตอริ่งในประเทศ | .76 |      |      |      |    |     |      |     |
+----------------+-----+------+------+------+----+-----+------+-----+
| ลิสซิ่ง           | 1   | 1.40 | 1.47 | 1.46 | 4  | 42* | 43*  | 44* |
|                | .53 |      |      |      | 0* |     |      |     |
+----------------+-----+------+------+------+----+-----+------+-----+
| สินเชื่อเงินให้กู้ยืม  | 32  | 1    | 1    | 1    | 90 | 90  | 90   | 74  |
|                | .91 | 1.90 | 3.48 | 1.37 |    |     |      |     |
+----------------+-----+------+------+------+----+-----+------+-----+
| สินเชื่อบุคคล      | 0   | 0.04 | 0.04 | 0.04 | 2  | 29* | 29*  | 29* |
|                | .04 |      |      |      | 8* |     |      |     |
+----------------+-----+------+------+------+----+-----+------+-----+

  * ระยะเวลาในการให้สินเชื่อลิสซิ่ง และสินเชื่อบุคคล เฉลี่ยคิดเป็นจำนวนเดือน

(3) นโยบายการอนุมัติวงเงิน

  การอนุมัติวงเงินแฟคตอริ่งของลูกค้าแต่ละราย บริษัทจะพิจารณาจากคุณภาพลูกหนี้เป็นสำคัญ
  และควบคุมวงเงินรวมของลูกค้าและลูกหนี้ตามวงเงินมาตรฐานของลูกค้าและลูกหนี้
  ส่วนการอนุมัติวงเงินลิสซิ่ง สินค้าคงคลัง วงเงินค้ำประกัน และวงเงินกู้ล่วงหน้า
  จะพิจารณาจากคุณภาพของลูกค้าตามเกณฑ์กำหนดวงเงินมาตรฐานลูกค้า
  และบริษัทได้กำหนดอำนาจการอนุมัติวงเงินสินเชื่อตามคุณภาพของลูกค้าและลูกหนี้เป็นสำคัญ
  โดยให้มีคณะกรรมการสินเชื่อ และคณะกรรมการบริหาร
  เป็นผู้มีอำนาจในการอนุมัติสินเชื่อตามลำดับ

  สำหรับสินเชื่อบุคคล การอนุมัติวงเงินของลูกค้าแต่ละราย
  จะพิจารณาจากคุณภาพของลูกค้าเป็นสำคัญ ตามเกณฑ์การพิจารณา Credit Scoring

  สัดส่วนการให้สินเชื่อแต่ละประเภทสามารถสรุปได้ดังนี้

+-------------+----------------------+--------------------------------+
| ประเภทสินเชื่อ | สัดส่วนการให้สินเชื่อ      | เกณฑ์ในการพิจารณา                |
+=============+======================+================================+
| แฟคตอริ่ง     |   70-100%            | เงื่อนไขการโอนสิทธิ                |
|             |   ของมูลค่าในเอกสาร    | ประเภทของเอกสารการค้าที่รับซื้อ      |
|             |                      | และคุณภาพของลูกค้าและลูกหนี้         |
+-------------+----------------------+--------------------------------+
| ลิสซิ่ง        |   80%                | ประเภทของทรัพย์สินที่นำมาทำลิสซิ่ง     |
|             |   ของมูลค่าเครื่องจักร    | และคุณภาพของลูกค้า                |
+-------------+----------------------+--------------------------------+
| สินค้าคงคลัง   |   ไม่เกิน 70%          | ประเภทของสินค้าและคุณภาพของลูกค้า   |
|             |   ของราคาทุน          |                                |
+-------------+----------------------+--------------------------------+
| เงินกู้ยืม      |   ไม่เก               | คุณภาพของลูกค้า (Credit Scoring)  |
|             | ินวงเงินมาตรฐานของลูกค้า |                                |
+-------------+----------------------+--------------------------------+
| สินเชื่อบุคคล   |   ไม่เกิน 5            | รายได้ ค่าใช้จ่าย และอายุงานของผู้กู้   |
|             |   เ                  |                                |
|             | ท่าของรายได้เฉลี่ยต่อเดือน |                                |
+-------------+----------------------+--------------------------------+

(4) การกำหนดค่าโอนสิทธิเรียกร้อง หรือ อัตราดอกเบี้ยการให้สินเชื่อ

  บริษัทจะกำหนดค่าโอนสิทธิเรียกร้องหรืออัตราดอกเบี้ย ตามภาวะการเงินในตลาด
  ขนาดและคุณภาพของลูกค้า และลูกหนี้ นอกจากนี้
  ยังพิจารณาภาพรวมไปถึงแนวโน้มภาวะเศรษฐกิจและอัตราดอกเบี้ยในอนาคต
  เพื่อรองรับการปรับตัวของอัตราดอกเบี้ยในตลาดการเงินเช่นเดียวกับธนาคารพาณิชย์และสถาบันการเงินอื่น
  ๆ

  ค่าบริการสินเชื่อสามารถสรุปได้ดังนี้

  -------------------- ---------------------- -----------------------------------
  ประเภท               ส่วนที่เป็นอัตราดอกเบี้ย      ส่วนที่เป็นค่าธรรมเนียม
                       (Effective Rate) (%)   

  แฟคตอริ่งในประเทศ      11.50 – 20.00%         500 – 3,000
                                              บาทต่อบิลขึ้นกับระยะทางและวิธีการชำระเงิน

  ลิสซิ่ง                 10.50 – 25.00 %        -

  สินเชื่อเงินให้กู้ยืม        13.00 – 25.00 %        -

  สินเชื่อบุคคล            15.0 %                 13.0 %
  -------------------- ---------------------- -----------------------------------

(5) นโยบายการกำหนดเงื่อนไขหลักประกัน

  เนื่องจากธุรกิจแฟคตอริ่งเป็นธุรกิจที่ไม่ต้องใช้หลักทรัพย์ที่ดิน และ/หรือ สิ่งปลูกสร้างค้ำประกัน
  บริษัทจึงมีนโยบายในการรับหลักประกันโดยการพิจารณาความเสี่ยงของลูกค้าเป็นหลัก
  หลักประกันที่บริษัทกำหนดเพื่อให้ลูกค้านำมาใช้ค้ำ ได้แก่ บุคคล/นิติบุคคล
  และเงินฝากค้ำประกันในสัดส่วนร้อยละ 0 - 30 ของวงเงินสินเชื่อ
  ขึ้นอยู่กับคุณภาพของลูกค้าและลูกหนี้
  โดยจะทยอยหักเงินประกันจากยอดรับซื้อแต่ละครั้งจนครบตามเงื่อนไขที่กำหนด

(6) นโยบายการควบคุมและติดตามลูกค้าและลูกหนี้

  บริษัทมีการควบคุมและดูแลลูกค้าอย่างใกล้ชิดทุกขั้นตอน มีการตรวจสอบความถูกต้องของเอกสาร
  และภาระหนี้ค้างชำระในอดีตก่อนการรับซื้อทุกครั้ง

  เมื่อถึงกำหนดชำระเงิน เจ้าหน้าที่ฝ่ายบริหารจะโทรศัพท์สอบถามการชำระเงินจากลูกหนี้
  หากไม่ได้รับชำระ
  จะชี้แจงสาเหตุและรายงานให้ฝ่ายที่เกี่ยวข้องรับทราบทุกครั้งเพื่อให้เจ้าหน้าที่ติดตามให้มีการชำระหนี้
  หากไม่ได้รับชำระหนี้ภายใน 15 วัน, 30 วัน และ 45 วัน
  ฝ่ายบัญชีและการเงินจะมีจดหมายทวงถามไปยังลูกค้าและลูกหนี้ ให้ชำระเงินให้บริษัท
  หากเกินกำหนดดังกล่าวแล้วยังไม่ได้รับชำระหนี้
  ฝ่ายสินเชื่อและการตลาดจะสรุปข้อมูลเพื่อเตรียมนำส่งให้ทนายดำเนินคดีจนถึงที่สุด

  สัดส่วนเงินให้สินเชื่อแก่กลุ่มลูกค้าสูงสุด 10 อันดับแรก

  -------------------- ---------- -------- --------- -------- --------- --------
  ประเภทธุรกิจ           2549                2550               2551      

                       ล้านบาท     %        ล้านบาท    %        ล้านบาท    %

  แฟคตอริ่ง ^(/1)        1,077.24   44.96    610.98    36.93    484.22    36.73
  (ยอดรับซื้อ)                                                             

  ลิสซิ่ง ^(/2)           70.08      44.54    63.16     51.42    53.12     59.25

  สินเชื่อสินค้าคงคลัง ^(/3) 5.78       100.00   3.49      100.00   1.08      100.00

  สินเชื่อเงินให้กู้ยืม ^(/4)  624.76     87.48    586.38    88.61    267.10    69.06

  สินเชื่อบุคคล ^(/5)      2.10       2.99     1.83      3.62     1.40      4.02
  -------------------- ---------- -------- --------- -------- --------- --------

  หมายเหตุ /1 ในระยะ 3 ปีที่ผ่านมา ไม่มีลูกค้ารายใดที่มียอดรับซื้อเกินร้อยละ 10

  /2 ในระยะ 3 ปีที่ผ่านมา ในปี 2549, 2550 และปี 2551 มีกลุ่มลูกค้าลิสซิ่ง 1, 1 และ 2
  รายใน 10 อันดับแรกที่มีสัดส่วนยอดคงค้างเกินกว่าร้อยละ 10 ของยอดคงค้างลิสซิ่งรวม ได้แก่

a.  ธุรกิจวัสดุก่อสร้างมียอดคงค้าง ในปี 2549, 2550 และปี 2551 เท่ากับร้อยละ 13.56,
    ร้อยละ 17.37 และร้อยละ 23.80 ของยอดคงค้างลิสซิ่งรวม

b.  ธุรกิจรถยนต์ ชิ้นส่วน ในปี 2551 เท่ากับร้อยละ 12.16

  /3 ในระยะ 3 ปีที่ผ่านมา ในปี 2549, 2550 และปี 2551 มีกลุ่มลูกค้า 1, 1, และ 1
  รายใน 2 อันดับแรกที่มียอดคงค้างรวมของสินเชื่อสินค้าคงคลังที่มีสัดส่วนเกินกว่าร้อยละ 10
  ของยอดคงค้างรวมของสินเชื่อสินค้าคงคลัง ซึ่งประกอบด้วย

1)  ธุรกิจสิ่งพิมพ์ มีสัดส่วนยอดคงค้าง ณ สิ้นปี 2549, 2550 และปี 2551 เท่ากับร้อยละ
    91.63, ร้อยละ 86.03 และร้อยละ 100.00 ของยอดคงค้างสินเชื่อคงคลังรวม ตามลำดับ

  /4 ในระยะ 3 ปีที่ผ่านมา ในปี 2549, 2550 และปี 2551 มีกลุ่มลูกค้า 2, 2 และ 4 รายใน
  10 อันดับแรกที่มียอดคงค้างรวมของสินเชื่อเงินให้กู้ยืมที่มีสัดส่วนเกินกว่าร้อยละ 10
  ของยอดคงค้างสินเชื่อเงินให้กู้ยืมทั้งหมด ซึ่งประกอบด้วย

1)  ธุรกิจอสังหาริมทรัพย์ มีสัดส่วนยอดคงค้าง ปี 2549, และปี 2550 เท่ากับร้อยละ 26.59
    และร้อยละ 22.58 ตามลำดับ

2)  ธุรกิจน้ำมันเชื้อเพลิง มีสัดส่วนยอดคงค้าง ปี 2549, ปี 2550 และปี 2551 เท่ากับร้อยละ
    16.79, ร้อยละ 18.13 และร้อยละ 7.76 ตามลำดับ

3)  ธุรกิจเส้นด้าย และสิ่งทอ มีสัดส่วนยอดคงค้าง ปี 2551 เท่ากับร้อยละ 23.27

4)  ธุรกิจคอมพิวเตอร์ มีสัดส่วนยอดคงค้าง ปี 2551 เท่ากับร้อยละ 12.93

  /5 ใน 3 ปีที่ผ่านมา ในจำนวนลูกค้าที่มียอดคงค้างสูงสุด 10 อันดับแรก ไม่มีลูกค้ารายใด
  ที่มีสัดส่วนเกินกว่าร้อยละ 10 ของยอดคงค้างสินเชื่อบุคคลทั้งหมด

เงินให้กู้ยืมคงค้างธุรกิจแฟคตอริ่งแยกตามวงเงินของลูกค้า

  --------- ---------- -------- -------- -------- -------- -------- -------- -------- -------- -------- -------- --------
  วงเงิน     2548                         2549                       2550                       2551              

            ล้านบาท     ร้อยละ    จน.ราย   ล้านบาท   ร้อยละ    จน.ราย   ล้านบาท   ร้อยละ    จน.ราย   ล้านบาท   ร้อยละ    จน.ราย

  น้อยกว่า 3  50.08      4.99     61       60.22    6.37     64       60.99    7.89     60       54.02    8.02     58
  ลบ.                                                                                                            

  3 - 10    159.21     15.88    53       123.44   13.06    77       122.50   15.86    69       106.33   15.78    69
  ลบ.                                                                                                            

  มากกว่า 10 793.46     79.13    71       761.23   81.29    54       589.13   76.25    50       513.32   76.20    41
  ลบ.                                                                                                            

  รวมทั้งสิ้น   1,002.75   100.00   147      944.89   100.00   195      772.62   100.00   179      673.67   100.00   168
  --------- ---------- -------- -------- -------- -------- -------- -------- -------- -------- -------- -------- --------

หมายเหตุ : ยอดหนี้คงค้างข้างต้น เป็นยอดลูกหนี้ที่ไม่รวมเจ้าหนี้จากการซื้อสิทธิเรียกร้อง

เงินให้กู้ยืมคงค้างธุรกิจลีสซิ่งแยกตามวงเงิน

  --------- -------- -------- -------- -------- -------- -------- -------- -------- -------- -------- -------- --------
  วงเงิน     2548                       2549                       2550                       2551              

            ล้านบาท   ร้อยละ    จน.ราย   ล้านบาท   ร้อยละ    จน.ราย   ล้านบาท   ร้อยละ    จน.ราย   ล้านบาท   ร้อยละ    จน.ราย

  น้อยกว่า 2  88.53    51.41    25       61.75    50.30    25       39.96    44.32    24       29.74    43.03    18
  ลบ.                                                                                                          

  2 - 5 ลบ. 38.14    22.15    8        24.94    20.31    6        18.50    20.52    7        11.72    16.96    7

  มากกว่า 5  45.54    26.44    4        36.08    29.39    4        31.70    35.16    3        27.65    40.00    3
  ลบ.                                                                                                          

  รวมทั้งสิ้น   172.21   100.00   37       122.78   100.00   35       90.16    100.00   34       69.12    100.00   28
  --------- -------- -------- -------- -------- -------- -------- -------- -------- -------- -------- -------- --------

หมายเหตุ : ยอดหนี้คงค้างข้างต้น เป็นยอดลูกหนี้ที่ไม่รวม ลูกหนี้เครื่องจักรที่ยึด,
รายได้รับล่วงหน้าและรายได้ค้างรับ